Lovebugs

D **Lovebugs** si e Schwiizer Musiggruppe us Basel. D Musig, wo si macht, ghört stilistisch zum Britpop.

## D Gschicht vo dr Band
Ihri Gschicht het 1992 mit eme Zeddel im ene Blattelade aagfange: «Drummer gesucht». So si dr Sebastian Hausmann (Bass), dr Adrian Sieber (Gitarre und Gsang) und d Julie Lauper (Schlagzüüg) zämmechoo.
Si hai denn bim «Basler Bandcontest» mitgmacht, em Taläntwettbewärb. D Band het sich dr Name «Lovebugs» gee und isch zur Live-Ändusscheidig iiglade worde, wo si gwunne hai und hai döffe e CD broduziere.

E Johr druf het d Schlagzüügere Julie müesse goh. Dr Sebastian und dr Adrian hai z zweit die ersti CD vo de Lovebugs mit em Diddel *«Fluff»* ufgnoh. Grad druf isch dr Simon Ramseier dr neu Schlagzüüger worde.

1995 si d Lovebugs uf Tour gange. Näbebii hai si ihr zweits Album broduziert und si zum erste Mol im Usland ufdräte. 1996 isch s erste Hitparaden-Album *«Lovebugs»*  erschiine, wo denn mit dr Single *«Fantastic»* grad in d Top 40 iigstiige isch. 1998 isch dr Gitarrist Thomas Rechberger zur Band choo.

Im Johr 2000 het d Band ihr vierts Album *«Transatlantic Flight»* broduziert wo de Lovebugs zum Durchbruch verholfe het: S Album isch in dr Schwiiz bis uf Blatz drei ufgstiige und het für usverchaufti Konzärthüüser gsorgt.

D Band het 2001 s fümfte Album «Awaydays» ufgnoh und isch im April uf Blatz eins in de Schwiizer Albumcharts iigstiige. Dr Sebastian het d Lovebugs verloo, zum sich sim Glam-Rock-Projekt Fucking Beautiful z widme. An siiner Stell si dr Florian Senn am Bass und dr Stefan Wagner am Keyboard zu de Lovebugs choo.

2003 isch s Album *«13 Songs With a View»* erschiine und het s in dr Schwiizer Album-Hitparade uf Blatz 8 brocht. S neggste erfolgriiche Album «Naked» isch unplugged live iigspiilt worde und 2005 uusechoo. Es isch diräkt uf Nummere eins bi dr Schwiizer Hitparade iigstiige. D Band het bi dr Vorbereitig vo dere CD äng mit em Musigbroduzänt Chris von Rohr zsämmegschafft.

Im Juni 2006 hai d Lovebugs s Album *«In Every Waking Moment»* veröffentligt, wo ebefalls uf Blatz 1 vo dr Schwiizer Album-Hitparade iigstiige isch. Au die beide Singles *«The Key»* (Blatz 17) und *«Avalon»,* e Duett mit dr Lene Marlin (Blatz 10) si e baae Wuche in dr Hitparade blatziert gsi.

Zu ihre Lieder, wo am meiste gspiilt wärde, ghöre *«Fantastic», «Angel Heart», «Under My Skin», «Bitter Moon», «Music Makes My World Go Round», «Flavour of the Day», «A Love Like Tides»* und *«Everybody Knows I Love You»*.

Denn hai d Lovebugs e Pause gmacht, wo dr Sänger Adrian Sieber usgnützt het, e Soloprojekt, won er lang blant ghaa het, under em Name Adrian Solo umzsetze.

Im Mai 2009 si d Lovebugs für d Schwiiz bim Eurovision Song Contest 2009 mit em Diddelsong vo ihrem aktuelle Album *«The Highest Heights»* adräte, hai aber dr Iizug in dr Final nid gschafft, wil si nume 15  Pünkt überchoo hai und uf em 14. Blatz glandet si. S Album het s uf e zweit Blatz in de Schwiizer Charts brocht.

## Diskografii
### Albene
* 1994: Fluff
* 1995: Tart
* 1996: Lovebugs
* 1997: Lovebugs (Remix-Album)
* 1999: Live Via Satellite - The Radio X-Session
* 2000: Transatlantic Flight
* 2001: Awaydays
* 2003: 13 Songs with a View
* 2005: Naked (Unplugged)
* 2006: In Every Waking Moment
* 2009: The Highest Heights
* 2009: Only Forever – The Best Of
* 2012: Life Is Today

### Singles
* 1996: Fantastic
* 1998: Angel Heart
* 1999: Under My Skin
* 2000: Bitter Moon
* 2001: Music Makes My World Go Round
* 2001: Coffee and Cigarettes
* 2002: Flavour of the Day
* 2003: A Love Like Tides
* 2006: The Key
* 2006: Avalon (featuring Lene Marlin)
* 2009: 21st Century Man
* 2009: The Highest Heights
* 2009: Shine
* 2012: Truth is
## Quelle


## Weblingg
* Offizielle Website
* Diskografie und Hitparaden-Erfolge Schweiz